Dag 2488-2499 – Lente en opsies en keuses | Pixie se Pad
Dag 2488-2499 – Lente en opsies en keuses
October 22, 2015 October 22, 2015 / nadinecvanstaden
Sou jy my Ouma vra wat haar gunsteling seisoen is, sou sy sonder twyfel gesê het lente. Sy het verder gekyk as net die mooiheid van lente, van gras wat groen word en pienk bloeisels wat soos perfekte fyn klokkies aan perskebome hang. Dit het gegaan oor vernuwing. En alles wat weer begin lewe na die koue en wit ryp van die Vaaldriehoek se winter.
Hierdie lente was vir my spesifiek mooi en simbolies van al die hernuwing wat plaasvind. Geen seisoen ruik soos die lente nie. Met lente is daar die wonderlikste geure in die lug, jy moet net jou oë toemaak, asemhaal en luister. Ons moerbei boom het oornag groot, groen blare gegroei en sy vrugte hang pers-vet aan sy takke. Binne 'n week was Northcliff se strate in 'n prentjie van pers gekleur – die Jakarandas is in volle blom. En twee weke gelede was die Piet-my-vrou's ook terug, roepende na hulle maats. Die wit Jasmyn blommetjies gee my nou wel hooikoors, maar vul die lug met 'n wonderlike soet geur. Die hele natuur getuig van hoop.
En so is Manlief toe deur 'n string onderhoude en psigometriese toetse. Na 7 jaar by Bank, het hy gevoel dit is tyd om aan te beweeg en die volgende beroeps hoofstuk in sy lewe te begin. Vir een van sy onderhoude het hulle hom oorgevlieg Londen toe vir 'n paar dae; dit het alles baie belowend gelyk. Die onderhoude het baie goed verloop, maar ons weet almal hierdie dinge gebeur nie altyd oornag nie. Intussen word hy ewe skielik genader deur 'n paar werwingsfirmas. "It never rains but it pours."!
Na 'n onderhoud hier, het Firma BB hom in 'n kwessie van 'n paar dae 'n pos aangebied. Met kantore na aan die huis en die moontlikheid van aandele, was die offer baie aantreklik. En aangesien Engeland gesloer het en geen antwoorde kon voorsien nie, het hy besluit om die Firma BB offer te aanvaar. Maar met ontvangs van sy voorgestelde kontrak, is daar teenstrydigheid oor die persentasie aandele wat hy gegee gaan word en die bonus is nie naastenby vergelykbaar met wat hy by Bank kry nie. Klein dingetjies het deurgesypel wat my ongemaklik laat voel het. Skielik het Firma BB hulle beursies baie styf toegedruk.
"Hulle soek 'n Bentley vir die prys van 'n Mini",
het ek vele kere teenoor Manlief genoem. Want sien, die persoon wat vóór hom 'n offer gemaak is, het dit afgewys juis oor die salaris pakket.
Maar Manlief het na baie introspeksie, besluit om die pos te aanvaar en Augustus het hy sy bedanking ingedien by Bank. Engeland het in daardie selfde tyd laat weet dat hy ongelukkig nie die suksesvolle kandidaat was nie. So dit was vir ons 'n teken dat ons plekkie in die wêreld tog hier op Suid-Afrikaanse grond is. Maar so word daar toe 'n derde opsie in die pot gegooi. En alhoewel dit baie vleiend was vir Manlief, het dit hom voor 'n groot morele dilemma gesit. Ek glo dat daar sekere omstandighede is waar mens net eenvoudig jou instink moet vertrou. Omdat ek teen daardie tyd nog steeds 'n ongemaklikheid in my binneste gehad het oor Firma BB, het voorgestel dat hy net gaan luister wat opsie 3 behels.
"Jy het niks om te verloor nie?",
was my raad. Die aand na die onderhoud kontak die werwings agent hom in 'n oorstelpte opgewondenheid.
"Wat het jy gedoen in vandag se onderhoud?",
wou hy weet.
het Manlief versigtig gevra.
"Firma W was so beïndruk met jou dat hulle al hulle onderhoude vir môre gekanselleer het. Hulle gaan jou 'n offer maak."